Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 8897

10. Együttes nyilatkozat a 62. északi szélességi foktól északra lévő halászterületek erőforrásaival való gazdálkodásról A Szerződő Felek tudomásul veszik a Barents-tenger és az északi vizek ökoszisztémája sebezhetőségének és érzékeny egyensúlyának tényét, és elismerik annak rendkívüli fontosságát, hogy az e területeken folytatott kiegyensúlyozott gazdálkodást fenntartsák, amely az e vizekben élő állományok mindegyikének fenntartható megőrzésén és optimális kihasználásán alapul. Megállapodnak ezeknek a vizeknek a közös halászati politikába (KHP) való integrálásában és abban, hogy az ilyen integrálásnak a meglévő gazdálkodási rendszeren kell alapulnia a jelenlegi műszaki, ellenőrzési és végrehajtási szint fenntartása és további tökéletesítése érdekében. Megállapodnak abban, hogy a KHP keretében a gyors és szükséges gazdálkodási döntések meghozatala érdekében a számukra fontos vizek közelében létrehozott regionális tengerkutató és tudományos intézetek továbbra is jelentős részt vállalnak a döntéshozatalban. Megállapodnak abban, hogy az Oroszországgal a KHP keretében folytatott tárgyalásokat a Közös Norvég–Orosz Halászati Bizottságban kialakított elvek és gyakorlat kell hogy ösztönözze. Megállapodnak abban, hogy fenn kell tartani azt a jelenlegi rendszert, amely szerint az Oroszországgal folytatandó tárgyalásokat megelőzően konzultálnak az érdekelt halászati szervezetekkel. Megállapodnak abban, hogy a gazdálkodási célkitűzések és intézkedések a következőket tartalmazzák: – kellő figyelmet kell fordítani a halállományok közti kölcsönhatásokra egy sokfajú gazdálkodási perspektívából, – a mélytengeri halállománnyal való gazdálkodásnak figyelembe kell vennie azt, hogy ezek más fajok fontos táplálékforrását képezik, – hosszú távon az állomány optimális és stabil szinten való kifogását kell biztosítani, – amikor az ilyen állomány TAC-jét megállapítják, kellő figyelmet kell fordítani az ívó állomány megőrzésére a szükséges regenerálódás biztosítása érdekében, – a biztonságos biológiai határokon belüli tengerfenéki állományok fogásait az állomány reproduktív képességén belül kell tartani, és kellő figyelemmel kell kísérni a minden egyes állomány számára nélkülözhetetlen sajátos feltételeket, – a biztonságos biológiai határokon kívüli tengerfenéki állományra vonatkozóan intézkedéseket kell hozni, hogy az állomány fenntartható szintet érjen el, figyelembe véve egyúttal a halászati iparág minimális követelményeit, – a jövőben is nagy jelentőséget kell tulajdonítani a Halgazdálkodási Tanácsadó Bizottság (ACFM) tanácsainak. A Szerződő Felek elismerik, hogy Norvégiának mint parti államnak a 62. északi szélességi foktól északra fekvő vizekhez fűződő érdekeit és valamennyi fél érdekeit figyelembe kell venni e vizek jövőbeli gazdálkodásában a közös halászati politika szabályai szerint. Ezenkívül a szabályoktól való átmeneti eltérésként, amelynek célja az, hogy Norvégia fokozatosan integrálódjon a KHP-hoz, a szerződő felek megállapodnak abban, hogy a csatlakozás napjától: 1. Norvégia jogosult arra, hogy TAC-szinteket állapítson meg, és átmenetileg, de legfeljebb 1998. július 1-jéig fenntartsa halászati megállapodását Oroszországgal; ezen átmeneti időszak alatt a TAC-szintek megállapításáról és az említett megállapodás igazgatásáról Norvégia gondoskodik szoros együttműködésben a Bizottsággal; 2. Norvégia e vizeken megkülönböztetéstől mentesen fenntarthatja jelenlegi rendszerét: – a műszaki szabályozás tekintetében átmenetileg 1 évig – a visszaengedési tilalom tekintetében átmenetileg 3 évig – az ellenőrzési intézkedések, különösképpen az érzékeny területek lezárása és megnyitása tekintetében átmenetileg 3 évig. Ezen átmeneti időszakok alatt az Unió megvizsgálja, hogyan integrálhatók legjobban ezek a szabályozó mechanizmusok a közös halászati politikába.

Source: https://magyarkozlony.hu/hivatalos-lapok/3510b6e687f86b09c62a195a7d1cd5f5fae16077/dokumentumok/692bee3b6bec53deb3cef667cb21a84ba48d1349/letoltes